অর্থাৎ মূলের সঙ্গে সম্পর্ক রেখেই অনুবাদ ফর্ম হিসেবে তার আপেক্ষিক সার্বভৌমত্ব দাবি করতে পারে। সচরাচর বলা হয়ে থাকে যে, যা কিছু অনুবাদে হারায় তাই তো কবিতা। সোজা কথায়, কবিতার অনুবাদ হয় না। কিন্তু বেনজামিনের সুবাদে এও বলা যায় যে, কবিতার বিশেষ বৈশিষ্ট্য হচ্ছে তার অনন্ত অনুবাদযোগ্যতা। একটা কবিতা তো অনেকভাবেই এবং অনেক সময় ধরেই অনূদিত হতে থাকে। আর বিসেন্তে আলেকজান্দ্রের কবিতা অনুবাদ করতে গিয়ে মনে হয়েছে যে, তাঁর কবিতা বিভিন্নভাবেই অনূদিত হতে পারে। এও মনে হয়েছে, তাঁর কবিতা আরও কবিতা উস্কে দেয়। তিনি কবিতা-উস্কে-দেওয়া কবিতা লিখেছেন, যা অনুবাদ করতে গিয়ে আমি যে একেবারে স্বাধীনতা নেইনি তা নয়। মাঝেমধ্যে কবির বিশেষ বিশেষ ‘মুড’ ও ‘টোন’-কে বাংলায় ধরতে গিয়ে বাধ্য হয়ে আমাকে মূল কবিতার লাইনবিন্যাস খানিকটা পাল্টাতে হয়েছে, যেমন আবার অনুবাদে ঘটেছে যতিচিহ্নের ভিন্ন ব্যবহার। এক্ষেত্রে আমাকে বাংলা ভাষার কিছু দাবিও মেটাতে হয়েছে বটে।